钦定古今图书集成/明伦汇编/氏族典/第411卷 > 《廖用贤尚友录》 > 杜笃
## 钦定古今图书集成/明伦汇编/氏族典/第411卷 > 《廖用贤尚友录》 > 杜笃

按《后汉书杜笃传》：笃字季雅，京兆杜陵人也。高祖延
年，宣帝时为御史大夫。笃少博学，不修小节，不为乡
人所礼。居美阳，与美阳令游，数从请托，不谐，颇相恨。
令怨，收笃送京师。会大司马吴汉薨，光武诏诸儒诔
之，笃于狱中为诔辞最，高帝美之，赐帛免刑。笃以关
中表里山河，先帝旧京，不宜改营洛邑，乃上奏《论都
赋》。后仕郡文学掾，以目疾，二十馀年不窥京师。女弟
适扶风马氏。建初三年，车骑将军马防击西羌，请笃
为从事中郎，战没于射姑山。子硕，豪侠，以货殖闻。